El ple de l'Ajuntament de Sagunt aprova una moció pel manteniment dels programes d'ocupació de Labora per als ajuntaments
05 de juliol 2024

El ple de l'Ajuntament de Sagunt ha aprovat una moció pel manteniment dels programes d'ocupació de Labora per als ajuntaments.

La moció reclama donar suport als programes d'ocupació finançats amb fons públics del Labora que tenien com a beneficiàries a les entitats locals davant el menyspreu manifestat pel conseller d'Educació, Universitats i Ocupació cap a estes subvencions, segons explica textualment. Així mateix, sol·licita a la Conselleria d'Educació, Universitats i Ocupació l'increment de la partida pressupostària d'estos programes perquè s'arribe a la dotació econòmica del 2023 davant la necessitat de mesures que pal·lien l'atur en els municipis valencians. Esta moció, presentada per Compromís per Sagunt, va ser defensada per María Josep Picó i ha comptat amb els vots a favor de PSOE, IP, Compromís per Sagunt i EU-Podem, i els vots en contra de PP i Vox.

![](/media/g4llqcrw/img_3915_c.jpg?width=374&height=249&mode=max)

El text contínua demanant a la Conselleria d'Educació, Universitats i Ocupació el manteniment íntegre dels programes, incloent-hi la duració dels contractes per a les persones desocupades, i altres requisits que afavorien les condicions de treball de les persones contractades per les entitats locals. Igualment reclama a la mateixa Conselleria la convocatòria de manera urgent dels programes d'ocupació que en data de hui encara no han sigut convocats.

Els punts de l'acord conclouen amb la sol·licitud per part de l'Ajuntament de Sagunt que els presents acords siguen remesos als grups polítics de la FVMP, als grups parlamentaris amb representació en Les Corts Valencianes, a la Conselleria d'Educació, Universitats i Ocupació de la Generalitat Valenciana i a la Presidència de la Generalitat.

Este acord ve motivat pels canvis realitzats en la normativa de les ajudes que oferix Labora als ajuntaments, per l'actual conseller d'Ocupació de la Generalitat Valenciana, segons s'explica. Entre els quals, reduir el contracte de 12 a 10 mesos.

D'altra banda, segons explica el text, des de la presa de possessió del nou govern de la Generalitat no s'han convocat els programes Emergix o Empuju, a més de la reducció del pressupost per a estos programes, de 48.573.287 euros en 2023 a 28.500.000 en 2024. Així mateix, el text també cita la importància d'estos programes com a primera ocupació o com a oportunitats per a persones amb el risc d'exclusió social, a més de fer tasques en benefici del municipi.

*   [](http://www.facebook.com/sharer.php?u=https://aytosagunto.es/va/actualitat/el-ple-de-l-ajuntament-de-sagunt-aprova-una-mocio-pel-manteniment-dels-programes-d-ocupacio-de-labora-per-als-ajuntaments/ "Facebook")
*   [](http://twitter.com/share?url=https://aytosagunto.es/va/actualitat/el-ple-de-l-ajuntament-de-sagunt-aprova-una-mocio-pel-manteniment-dels-programes-d-ocupacio-de-labora-per-als-ajuntaments/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-de-l-ajuntament-de-sagunt-aprova-una-mocio-pel-manteniment-dels-programes-d-ocupacio-de-labora-per-als-ajuntaments/ "Linked In")
*   [](mailto:?body=https://aytosagunto.es/va/actualitat/el-ple-de-l-ajuntament-de-sagunt-aprova-una-mocio-pel-manteniment-dels-programes-d-ocupacio-de-labora-per-als-ajuntaments/)